Balju vat Gauteng-gesondheid se meubels | Maroela Media
David Makhura, premier van Gauteng, moes ingryp en seker maak dat die departement van gesondheid sy finansiële verpligtinge kan nakom, het die Demokratiese Alliansie Sondag gesê.
"Personeel by die hoofkantoor van die provinsiale departement van gesondheid sit op die vloer sonder tafels, stoele en rekenaars, omdat die balju twee vragmotors vol meubels gevat het, om 'n betaling van R6,2 miljoen vir mediese nalatigheid af te dwing," het Jack Bloom, woordvoerder van die DA, gesê.
Die balju het verlede week Donderdag beslag gelê op die meubels van vier verdiepings van die Bank of Lisbon-gebou in die middestad van Johannesburg. Daar is beslag gelê op verskeie items, insluitend 400 tafels, 600 stoele, 400 rekenaars, 200 liasseerkabinette, 50 drukkers, 10 yskaste, 10 mikrogolwe en drie sitkamerstelle.
O Joubert Attorneys, wat namens 'n kind optree wat breinskade opgedoen het toe sy by Pholosong-hospitaal in Desember 2009 gebore is, het die optrede gebring. Die hof het op 8 Maart vanjaar opdrag gegee dat betaling gedoen moet word, maar die departement het nog nie betaal nie, alhoewel die prokureur ingestem het dat die bedrag in paaiemente betaal kon word, het Bloom verduidelik.
"Dit is 'n vreeslike ongeregtigheid dat hierdie saak meer as sewe jaar lank geduur het, met verdere lyding vir die kind en haar gesin, en nou wil die departement nog verder uitstel. Ek is geskok dat die departement weereens 'n hofbevel geminag het, en dit het nou daartoe gelei dat die balju die meubels moes kom haal en die hoofkantoor se personeel kan nie werk nie."
'n Versuim om te betaal het ook tot die koste bygedra, aangesien 'n boete van 10.5% as straf gehef word. In hierdie geval beloop dit tot meer as R300 000.
"Die Gautengse provinsiale regering word gedestabiliseer deur die eindelose finansiële laste van die departement van gesondheid, wat 'n moontlike Medico-regseise van meer as R13 miljard in die gesig staar en groot bedrae aan verskaffers skuld.
"Premier David Makhura moet ingryp en seker maak dat die departement sy finansiële verpligtinge kan nakom en 'n die pad vorentoe beplan om gehalte gesondheidsdiens te bied met die minimum nalatigheidseise," het Bloom bygevoeg.
Hierdie is weereens n bewys dat die ANC na 20 jaar nog steeds nie kompeterend is om in beheer te wees nie net n koalisieregering gaan die land beter maak.
Hierdie sinkende skip is al so gevrot, maar ons regering steek dit baie goed weg. Soms, net soms as jy die regte rot volg kan jy vir 'n oomblik jouself vergaap aan die vrot en roes van leuens wat ons ons regering moet noem. Die vrottes haal jou in.
En so tuimel die kaartehuis inmekaar
Howk? Mar hes hallos ni vorniet ni? Hoerekom hons mut potaal ver hiets? Free 4 all! ANC LEGACY. Verstaan die beginsel van udget nie.